മോന്സണിന്റെ പൊലീസ് ബന്ധം: ഐ.ബിയുള്പ്പെടെ രംഗത്ത് തിരുവനന്തപുരം: പുരാവസ്തു വ്യാപാരിയാണെന്ന വ്യാജേന കോടികള് തട്ടിയ മോന്സണ് മാവുങ്കലിന് ഉന്നത പൊലീസുദ്യോഗസ്ഥരുമായുള്ള ബന്ധത്തെക്കുറിച്ച് ഐ.ബി ഉള്പ്പെടെ കേന്ദ്ര ഏജന്സികള് അന്വേഷണം തുടങ്ങി. മുന് ഡി.ജി.പി ലോക്നാഥ് ബെഹ്റ, എ.ഡി.ജി.പി മനോജ് എബ്രഹാം, ഐ.ജി ഗുഗുലോത്ത് ലക്ഷ്മണ്, മുന് ഡി.ഐ.ജി എസ്. സുരേന്ദ്രന് അടക്കം നിരവധി ഉദ്യോഗസ്ഥര് മോന്സണുമായി ബന്ധം പുലര്ത്തിയിട്ടുണ്ട്. ഹൈദരാബാദില് നിന്ന് കോടിക്കണക്കിന് രൂപ ഡല്ഹിയിലെത്തിക്കാന് ഐ.ജിയുടെ സഹായം തേടിയിരുന്നു. കൊച്ചിയിലെ അസി.കമ്മിഷണര്മാര്ക്കടക്കം ലക്ഷങ്ങള് കൈക്കൂലി നല്കിയതിനെക്കുറിച്ചും ഐ.ബിക്ക് വിവരം കിട്ടി. ഉന്നതോദ്യോഗസ്ഥര്ക്ക് മോന്സണുമായുള്ള സാമ്ബത്തിക ഇടപാടുകളെക്കുറിച്ചാണ് പ്രധാനമായും ഐ.ബി അന്വേഷിക്കുന്നത്. മോന്സണ് ഉദ്യോഗസ്ഥരെ ഭീഷണിപ്പെടുത്തി വരുതിയില് നിറുത്തിയിരുന്നതിന്റെ വിവരങ്ങളും ലഭിച്ചിട്ടുണ്ട്. മാസങ്ങള്ക്കു മുന്പേ ഐ.ബി ഇയാളെക്കുറിച്ചു വിശദമായി അന്വേഷിച്ചിരുന്നു. തട്ടിപ്പുകാരനാണെന്നവിവരം സംസ്ഥാന പൊലീസിനു കൈമാറുകയും ചെയ്തു. എന്നാല് ഉന്നത ഉദ്യോഗസ്ഥര് ഐ.ബി റിപ്പോര്ട്ട് പൂഴ്ത്തി. മോന്സണില് നിന്ന് ഒട്ടേറെ പൊലീസുകാര് ആനുകൂല്യങ്ങള് പറ്റുന്നതായും ഐ.ബി കണ്ടെത്തിയിട്ടുണ്ട്. ചിലര്ക്കു പുരാവസ്തുക്കളെന്ന പേരില് ഉപഹാരങ്ങളും നല്കി. മോന്സണ് പണം നല്കാനുള്ളവര് പ്രശ്നമുണ്ടാക്കിയപ്പോള് മദ്ധ്യസ്ഥത വഹിച്ചത് ഉന്നത പൊലീസുദ്യോഗസ്ഥരായിരുന്നു. ഇയാള് പരാതിക്കാരെ ഭീഷണിപ്പെടുത്തുകയും അവരുടെ കാള് വിവരങ്ങള് മോന്സണിന് കൈമാറുകയും ചെയ്തു. മോന്സണിന്റെ ഇടപാടുകളെക്കുറിച്ച് കസ്റ്റംസ് അന്വേഷണം ഇന്നലെ തുടങ്ങി. കള്ളപ്പണ ഇടപാടുകള് ആദായനികുതി വകുപ്പും എന്ഫോഴ്സ്മെന്റും അന്വേഷിച്ചേക്കും.